জলপাইগুড়ির নাগরাকাটা ব্লকের খেরকাটা বস্তির ঘটনা। কয়েক মাস বয়সি ওই হস্তিশাবকটি দিন কয়েক ধরেই দলছুট হয়ে এ-দিক ও-দিক ঘুরে বেড়াচ্ছিল। রবিবার দুপুরে সেটি খেরকাটার জঙ্গলসংলগ্ন বস্তিতে ঢুকে পড়ে। হাইলাডুবা নদীর পাড়ে আটকে পড়ে। খবর পেয়ে শয়ে শয়ে মানুষ ভিড় করতে শুরু করে। তার ছবি ও সেলফি তোলার জন্য হুড়োহুড়ি পড়ে যায় ছেলেছোকরাদের মধ্যে। এ সবেই ঘাবড়ে যায় হস্তিশাবকটি। এর পর গ্রামেরই কিছু লোক ভিড় হটিয়ে সেলফি তোলার হিড়িক বন্ধ করে। তারা ক্ষুধার্ত হস্তিশাবকটির জন্য খাবারের বন্দোবস্ত করে। তবে দূর থেকে। কারণ কোনো হাতির গায়ে মানুষের ছোঁয়া লাগলে তাকে আর দলে ফিরিয়ে নেয় না হাতিরা।